แนวโน้มดัชนีเช้านี้ปรับขึ้นต่อตามต่างประเทศ
นักวิเคราะห์ฯคาดตลาดหุ้นไทยเช้านี้ปรับขึ้นต่อตามตลาดต่างประเทศ แนะจับตาแรงขายต่างชาติ
30 ส.ค. 2554

นักวิเคราะห์ฯคาดตลาดหุ้นไทยเช้านี้ปรับขึ้นต่อตามตลาดต่างประเทศ แนะจับตาแรงขายต่างชาติ
นายเจริญ เอี่ยมพัฒนธรรม ผู้อำนวยการฝ่ายวิเคราะห์ บล.เคที ซีมิโก้ กล่าวว่า ตลาดหุ้นไทยเช้านี้มีโอกาสปรับตัวขึ้นต่อ ในทิศทางเดียวกับตลาดหุ้นต่างประเทศ ทั้งดาวโจนส์ ยุโรป และเอเชีย หลังเมื่อคืนนี้ตัวเลขเศรษฐกิจของสหรัฐฯเริ่มออกมาดีขึ้น ส่วนเรื่องปัญหาหนี้สินยุโรปเวลานี้ก็ดูเงียบลง แต่ปัญหายังไม่ได้หมดไป 
โดยช่วงนี้ถือว่าเป็นการเล่นหุ้นบนความคาดหวังที่จะมีมาตรการ QE3 ซึ่งสุดท้ายก็ต้องรอดูว่าจะมีออกมาจริงหรือเปล่า ด้านปัจจัยภายในประเทศเวลานี้ถือว่าค่อนข้างดี ตัวเลขการส่งออกเดือนก.ค.ก็เติบโตเป็นประวัติศาสตร์ แต่ก็ต้องจับตาดูว่านักลงทุนต่างชาติจะหยุดขายเมื่อไหร่
พร้อมให้แนวรับ 1,040 จุด แนวต้าน 1,080 และ 1,100 จุด
"วันนี้น่าจะเป็นไปตามกระแส แต่ถามว่ามันชัดเจนหรือไม่ ก็ต้องรอดูว่าต่างชาติจะหยุดขายหรือเปล่า เพราะเมื่อวานนี้ก็ยังขายอยู่ รวมถึงแนวโน้มเศรษฐกิจสหรัฐฯวันนี้ว่าจะเป็นอย่างไรกันแน่ ซึ่งวันนี้เองก็เล่นกันบนความหวังที่จะมี QE3 แต่สุดท้ายก็ต้องรอดูว่าจะเป็นอย่างไร"นายเจริญ กล่าว